REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/ 182-16

19. septembar 2016. godine

B e o g r a d

Z A P I S N I K

ČETVRTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 15. SEPTEMBRA 2016. GODINE

Sednica je počela u 13,15 časova.

Odbor je, u skladu sa članom 42. stav 4. Poslovnika Narodne skupštine, održao četvrtu sednicu van sedišta Narodne skupštine, u gradu Kraljevu, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, mr Marko Milenković, prof. dr Miladin Ševarlić i Nenad Božić, kao i Zvonimir Đokić (zamenik Jasmine Obradović), Dragan Jovanović (zamenik Velimira Stanojevića) i Ljubinko Rakonjac (zamenik Danijele Stojadinović), zamenici članova Odbora.

Sednici nisu prisustvovali članovi Odbora: Jasmina Obradović, Velimir Stanojević, Arpad Fremond, Danijela Stojadinović, Miroslav Aleksić, Goran Ješić i Olena Papuga.

Pored članova Odbora, sednici su prisustvovali i narodni poslanici: Zoran Bojanić i Maja Mačužić.

Sednici su prisustvovali predstavnici Ministarstva poljoprivrede i zaštite životne sredine Milan Ćuprić, šef Odseka za biljnu proizvodnju i preradu biljnih proizvoda; Predrag Terzić, gradonačelnik Kraljeva, Nenad Marković, predsednik Skupštine Grada Kraljeva; predstavnici udruženja SPAS Kraljevo, Zadružnog saveza Srbije, Saveza malinara-Srpska malina, predstavnici Udruženja odgajivača goveda i svinja, predstavnici Banatske Asocijacije poljoprivrednika-Banatski paori, predstavnici Unije šumarstva, Kraljevo, Saveza poljoprivrednih inženjera i tehničara Srbije, predstavnici porodičnih poljoprivrednih gazdinstava, kao i predstavnici sredstava javnog informisanja.

Pre prelaska na dnevni red sednice, Marijan Rističević je dao reč gradonačelniku Kraljeva, Predragu Terziću, koji je pozdravio sve prisutne i zahvalio se Odboru zbog održavanja sednice u njihovom mestu.

Pre utvrđivanja dnevnog reda, njegovu dopunu predložio je prof. dr Miladin Ševarlić, sa tačkom Informacija o uslovima davanja na korišćenje nemačkom investitoru Klemens Tenisu 60.000 hektara državnog zemljišta za otvaranje 20 farmi svinja i površine zemljišta za izgradnju farmi. Odbor je većinom glasova (2 za, 7 protiv) odbio ovaj predlog za dopunu dnevnog reda.

Takođe, dopunu dnevnog reda predložio je i Nenad Božić, sa tačkom Razmatranje Informacije o radu Ministarstva poljoprivrede i zaštite životne sredine za drugi kvartal 2016. godine. Odbor je većinom glasova (2 za, 9 protiv) odbio ovaj predlog za dopunu dnevnog reda.

Odbor je većinom glasova (12 za, 1 protiv) usvojio sledeći

Dnevni red

1. Poljoprivreda – uticaj prehrambeno-prerađivačke industrije na razvoj porodičnih poljoprivrednih gazdinstava, a posebno malih i srednjih;
2. Razno.

Prva tačka dnevnog reda **- Poljoprivreda – uticaj prehrambeno-prerađivačke industrije na razvoj porodičnih poljoprivrednih gazdinstava, a posebno malih i srednjih;**

U uvodnim napomenama, Marijan Rističević istakao je da trenutno nema zakonskih predloga i akata koji se bave problematikom uticaja prehrambeno-prerađivačke industrije na razvoj porodičnih poljoprivrednih gazdinstava. Zbog toga, Odbor treba da da neku vrstu inicijative kada je u pitanju ova tema. Po njegovim rečima ta inicijativa bi trebalo da bude usmerena prema izvršnoj vlasti kako bi ona kvalitetnije radila, a na Odboru je da kasnije oceni kvalitet tog rada.

Milan Ćupić upoznao je članove Odbora sa osnovnim karakteristikama ruralnih područja u Srbiji i istakao da podaci pokazuju da su demografski trendovi u poslednjih 15 godina izuzetno nepovoljni. Prvenstveno, kao posledica negativnog prirodnog priraštaja i migracije u gradove i u inostranstvo, broj stanovnika u ruralnim i seoskim područjima se smanjio za 11%. Podaci pokazuju i da je 40% ukupnog stanovništva Srbije seosko stanovništvo. Takođe, situacija u regionu je veoma slična, a u Srbiji zabrinjava projekcija da će se do 2050. godine broj stanovništva smanjiti za 1,5 miliona ljudi. Po njegovim rečima, otvaranje bilo kog prerađivačkog objekta na selu zahteva ispunjenje određenih higijensko- sanitarnih uslova, kao i odgovarajuću infrastrukturu i tu se očekuje podrška lokalnih samouprava. Takođe, veoma je važno da lokalna samouprava mapira i identifikuje sve resurse kojima raspolaže i stavi ih na raspolaganje proizvođačima. Za mala porodična gazdinstva važno je povezivanje sa lokalnim proizvođačima prerađivačima i trgovcima. Uloga lokalne samouprave je da poveže sve ove činioce kako bi oni efikasnije sarađivali. Takođe, Ćuprić je podsetio da Ministarstvo pomaže proizvođače koji se bave primarnom proizvodnjom, kroz različite premije, subvencije i podsticaje. U merama Ministarstva, nalazi se i veliki broj mera za podršku prerađivačkom sektoru. Svi podsticaji se kreću u vrednosti od 40-55% vrednosti investicije, a maksimalni iznos koje Ministarstvo refundira po domaćinstvu je 2,5 miliona dinara.

U diskusiji su učestvovali narodni poslanici: Marijan Rističević, Milija Miletić, Nenad Božić, Ljubinko Rakonjac, Dragan Jovanović i prof. dr Miladin Ševarlić.

Takođe, u diskusiji su učestvovali i predstavnici poljoprivrednih udruženja kao i predstavnici porodičnih poljoprivrednih gazdinstava.

Nakon rasprave o tački dnevnog reda, Odbor je većinom glasova (11 za, 1 uzdržan), doneo sledeći

Z a k lj u č a k

I

Odbor preporučuje Vladi i Ministarstvu poljoprivrede i zaštite životne sredine, kao i drugim Ministarstvima i organima, da u cilju razvoja poljoprivredne proizvodnje, prerađivačke industrije, demografije, opstanka stanovništva na selu, maksimalnu pažnju posveti razvoju poljoprivredne proizvodnje i prehrambeno-prerađivačke delatnosti na selu ili što bliže mestu proizvodnje.

II

Odbor preporučuje da se u tom cilju posveti pažnja razvoju zadrugarstva i kooperative, koristeći pozitivna iskustva iz drugih zemalja.

III

Odbor preporučuje da se posveti pažnja da vlasnici i suvlasnici prehrambeno-prerađivačkih zadruga, preduzeća, radionica budu poljoprivredni proizvođači, koristeći pozitivna iskustva drugih zemalja.

IV

Odbor preporučuje da se razmotri mogućnost da se investicijama u poljoprivredi, skladištenju i preradi poljoprivrednih proizvoda, posticaji države 40-55% uplaćuju kao učešće prilikom nabavke, a ne refundacija, da bi se smanjio iznos koji proizvođač mora da obezbedi (umesto 100%, 60%, 50%, 45%) i spreče zloupotrebe na takav način.

V

Odbor preporučuje da se u Ministarstvu poljoprivrede i zaštite životne sredine bude uvedena funkcija državnog sekretara ili pomoćnika za selo (za stabilan ruralni razvoj).

VI

Odbor preporučuje nadležnima da se razmotri mogućnost regulisanja ogromnih dugova za PIO i zdravstveno osiguranje zemljoradnika, zbog enormnih dugova i kamata čiji iznos prelazi 1,5 milijardi evra i sistem osiguranja modifikuje i unapredi.

VII

Odbor preporučuje da se pregledaju uredbe i pravilnici i u saradnji sa strukovim udruženjima proizvođača usklade u skladu sa vrstom proizvodnje.

VIII

Odbor preporučuje da se zbog šteta koja trpi poljoprivredna proizvodnja, a samim tim i prerada, ostaje bez sirovina, unapredi i protivgradna zaštita, omogući sprovođenje Zakona o odbrani od grada, sistem osiguranja i isplate šteta unapredi, da procenitelji štete budu nezavisni, a ne predstavnici osiguravajućih kuća.

IX

Odbor će i u narednom periodu i nadalje zasedati van sedišta Narodne skupštine, sa prihvaćenom idejom da se jedna od narednih sednica održi na teritoriji Opštine Preševo.

X

Odbor preporučuje da se razmotri mogućnost, da se u razgovorima sa Ministarstvom za državnu upravu i lokalnu samoupravu i drugim organima, u klasifikaciji naseljenih mesta uvede i kategorija selo.

Druga tačka dnevnog reda- **Razno**

Ljubinko Rakonjac predložio je da se na nekoj od narednih sednica, kao tačka dnevnog reda uvrsti Informacija o stanju i održivo korišćenje šumskih ekosistema.

Milija Miletić predložio je da se na nekoj od narednih sednica uvrsti kao tačka dnevnog reda Zakon o poljoprivrednom zemljištu-deo koji se odnosi na komasaciju.

Veroljub Matić je vezano za primenu zakona kojim se uređuje odbrana od grada predložio da se odrede optimalna sredstva u budžetu kako bi odbrana od grada bila što kvalitetnija.

Nakon diskusije, predsednik Odbora predložio je da se ponove zaključci sa prethodnih sednica Odbora koji se odnose na zakon kojim se uređuje vraćanje utrina i pašnjaka selima na korišćenje, kao i zaključak koji se odnosi na preporuku da se prilikom planiranja i predlaganja budžeta, odnosno rebalansa budžeta, obezbedi budžetska stavka ili razdeo u svrhu finansiranja odbrane od grada. Odbor je većinom glasova (11 za, 1 uzdržan) prihvatio ovaj predlog.

Pošto drugih pitanja i predloga nije bilo, sednica je zaključena u 16,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević